

**PRAVILNIK O USAVRŠAVANJU ZAPOSLENIKA**

**Tuzla, 2024. godine**

Na osnovu Zakona o radu Federacije BiH („Službene novine Federacije BiH“ broj 26/16), Statuta Visoke škole za savremeno poslovanje, informacione tehnologije, tržišne komunikacije "Internacionalna poslovno - informaciona akademija" Tuzla i Zakona o visokom obrazovanju Tuzlanskog kantona („Službene novine TK”, broj: 21/21, 5/22, 11/22 i 16/22), Upravni odbor Visoke škole za savremeno poslovanje, informacione tehnologije, tržišne komunikacije "Internacionalna poslovno - informaciona akademija" Tuzla, donosi

**PRAVILNIK O USAVRŠAVANJU ZAPOSLENIKA**

**(prečišćeni tekst)**

**I - OSNOVNE ODREDBE**

Član 1.

Pravilnikom o usavršavanju zaposlenika uređuju se oblici i način usavršavanja, način podnošenja zahtjeva za odsustvo sa rada u svrhu usavršavanja, organi nadležni za odlučivanje, način finansiranja usavršavanja te druga pitanja od značaja za usavršavanje.

Član 2.

Visoka škola za savremeno poslovanje, informacione tehnologije i tržišne komunikacije „Internacionalna poslovno – informaciona akademija“ Tuzla (u daljem tekstu: IPI Akademija) će, u skladu sa svojim mogućnostima, nastojati da zaposlenicima obezbijedi sredstva za naučno – stručno usavršavanje, obrazovanje i stručno osposobljavanje (u daljem tekstu: usavršavanje).

Član 3.

IPI Akademija će nastojati da rasporedom radnog vremena omogući:

- asistentima i predavačima visoke škole sticanje naučnog stepena magistra odnosno doktora nauka;

- nastavnicima sticanje uvjeta za reizbor ili izbor u viša zvanja

- ostalim zaposlenicima obrazovanje, osposobljavanje ili usavršavanje za rad u skladu sa potrebama

rada.

**II - OBLICI I NAČIN USAVRŠAVANJA**

Član 4.

Pod usavršavanjem zaposlenika podrazumijeva se naročito:

1. pohađanje postidplomskih i doktorskih studija u zemlji i inostranstvu

2. postdoktorsko usavršavanje u zemlji i inostranstvu

3. stručne i istraživačke specijalizacije u zemlji i inostranstvu

4. posjete i studijski boravci na visokoškolskim ustanovavama u zemlji i inostranstvu u okviru

odobrenih projekata ili sporazuma sa drugim visokoškolskim ustanovama

5. učešće na naučnim i stručnim skupovima u zemlji i inostranstvu uz objavu rada (seminarima, konferencijama, kongresima, simpozijima i sl.) i objava radova u naučnim i stručnim publikacijama.

6. Učešće na stručnim skupovima bez objave rada (seminari, radionice, edukacije i sl.).

7. drugi oblici usavršavanja u skladu sa ovim Pravilnikom

Član 5.

U svrhu usavršavanja, IPI Akademija može zaposleniku odobriti odsustvovanje sa rada uz naknadu plate ili bez naknade plate.

Član 6.

Odsustvo sa rada zaposleniku se može odobriti ukoliko se za vrijeme njegovog odsustvovanja može

obezbijediti adekvatna zamjena čime se ne bi znatnije poremetio proces rada.

**III - ODSUSTVO SA RADA UZ NAKNADU PLATE**

Član 7.

Odsustvo sa rada uz naknadu plate zaposlenik može koristiti u slučajevima i dužini:

- pohađanja postdiplomskog i doktorskog studija u zemlji i inostranstvu u trajanju do godinu dana

- postdoktorskog usavršavanja u zemlji i inostranstvu u trajanju do 6 mjeseci

- obavljanja stručne i istraživačke specijalizacije u zemlji i inostranstvu u trajanju do 1 godine, u

zavisnosti od vrste stipendije.

- posjeta i studijskih boravaka na visokoškolskim ustanovama u zemlji i inostranstvu u okviru

odobrenih projekata i saradnje među visokoškolskim ustanovama u trajanju do 3 mjeseca

- učešća na naučnim i stručnim skupovima u zemlji i inostranstvu u trajanju do 30 dana

- učešća zaposlenika izvan nastavnog procesa na seminarima, konferencijama, kongresima, simpozijima, sručnim savjetovanjia i slično u trajanju do 6 dana u toku kalendarske godine.

Član 8.

Ukupno trajanje odsustva sa rada, uz naknadu plate, po osnovama iz alineje 1. do 5. iz prethodnog člana ne može trajati duže od godinu dana. Plaćena slobodnu studijska godina se može koristiti najviše dva puta i to jednom u zvanju asistenta i drugi put u nastavničkim zvanjima.

Član 9.

Izuzetno, zaposleniku IPI Akademije koji je odsustvo sa rada uz naknadu plate u maksimalnom trajanju od godinu dana iskoristio po osnovu iz člana 7. stav 1. alineja 1. ovog Pravilnika, direktor odnosno Upravni odbor, na prijedlog Senata može odobriti odsustvo sa rada uz naknadu plate u trajanju do 90 dana po drugom osnovu utvrđenom ovim Pravilnikom.

Član 10.

Evidenciju korištenja odsustva sa rada uz naknadu plate u svrhu usavršavanja i evidenciju o utrošenim sredstvima vodi direktor IPI Akademije.

**IV - ODSUSTVO SA RADA BEZ NAKNADU PLATE**

Član 11.

Akademskom osoblju u visokoškolskoj ustanovi se može odobriti odsustvo sa rada bez naknade plate u trajanju do tri studijske godine za koji period mu miruju prava i obaveze iz iz radnog odnosa, zbog pohađanja drugog ili trećeg ciklusa studija u inostranstvu, učešća u realizaciji naučnih projekata u inostranstvu ili iz drugih razloga koji se odnose na naučno/nastavni rad, odnosno naučno i/ili stručno usavršavanje akademskog osoblja.

Zaposlenik iz reda nastavnog osoblja ima pravo da u toku jednog izbornog perioda odsustvuje sa rada bez naknade plate u trajanju do godinu dana u slučaju da bude pozvan da boravi na visokoškolskoj ustanovi ili institutu u inostranstvu, kao gostujući profesor.

Član 12.

Zaposlenik ima pravo da u toku jedne kalendarske godine odsustvuje sa rada bez naknade plate u trajanju do 30 dana u slučajevima:

- kada zaposlenik po sopstvenoj inicijativi bude pozvan da boravi na univerzitetu ili institutu u zemlji

ili inostranstvu,

- radi aktivnog učenja stranog jezika

- radi ličnog usavršavanja

- u slučajevima drugih oblika stručnog usavršavanja odobrenog u okviru međunarodne, naučno –

tehničke i kulturno – prosvjetne saradnje

- u drugim sličnim slučajevima.

Član 13.

Zaposleniku koji se već nalazi na stručnom usavršavanju u inostranstvu po osnovu odsustva sa rada uz naknadu plate, a u odobrenom periodu nije okončao aktivnosti na izradi magistarskog rada može se odobriti odsustvo sa rada bez naknade plate u trajanju do godinu dana, uz prethodno pribavljeno mišljenje odnosno garanciju mentora da će zaposlenik u produženom periodu okončati izradu magistarskog rada.

Zaposleniku IPI Akademije koji pohađa doktorski studij u inostranstvu, po osnovu odsustva sa rada do godinu dana, uz naknadu plate, a u odobrenom periodu nije okončao aktivnosti na izradi doktorske disertacije može se odobriti odsustvo sa rada, bez naknade plate u trajanju do dvije godine.

Član 14.

Odsustvo sa rada bez naknade plate IPI Akademija neće odobriti zaposleniku ukoliko je za vrijeme trajanja odsustva sa rada zaključio Ugovor o radu sa stranim poslodavcem.

Član 15.

Za vrijeme trajanja odsustva sa rada bez naknade plate zaposleniku miruju prava i obaveze po osnovu rada, izuzev izbornog perioda koji se ne prekida.

**V - NAČIN PODNOŠENJA ZAHTJEVA ZA ODSUSTVO SA RADA**

Član 16.

Ukoliko zaposlenik po nekom od osnova iz člana 7. ovog Pravilnika želi uzeti učešće na ne nekom od konkursa stranih visokoškolskih ustanova ili naučnih fondacija za studijski boravak na stranoj visokoškolskoj ustanovi ili naučnoj instituciji, obavezan je prije konkurisanja podnijeti zahtjev direktoru radi pribavljanja saglasnosti.

Član 17.

Zaposlenik kojem je odobren boravak u inostranstvu u slučajevima utvrđenim ovim Pravilnikom obavezan je, najmanje mjesec dana prije početka putovanja, podnijeti zahtjev za odsustvovanje sa rada direktoru odnosno Upravnom odboru IPI Akademije u zavisnosti od dužine trajanja odsustva a rada.

Uz zahtjev, zaposlenik obavezno prilaže:

- naznaku da li se radi o odsustvovanju sa rada uz naknadu plate ili bez naknade plate

- poziv institucije o boravku, sa prevodom

- naznaku kako će se finansirati boravak,

- prijedlog Senata koji decidno sadrži način zamjene ukoliko se istim podržava odsustvo zaposlenika

(za odsustvo sa rada u trajanju dužem od 30 dana)

- izjavu da nije zaključio Ugovor o radu sa stranim poslodavcem, u slučaju iz člana 14. Pravilnika.

Član 18.

U slučaju da se odsustvo sa rada u trajanju dužem od 30 dana traži u roku trajanja semestra, cijenit će se mogućnost nesmetanog odvijanja naučno – nastavnog procesa.

U slučaju da odsustvo sa rada u istom periodu traži više zaposlenika, prednost ima zaposlenik koji odsustvo koristi prvi put.

**VI - ORGANI NADLEŽNI ZA ODLUČIVANJE**

Član 19.

Pravo na finansijsku podršku od 800 KM godišnje (kotizacija i putovanje) za učestvovanje na seminarima, konferencijama, kongresima, simpozijima, radionicama i sl. imaju svi zaposlenici IPI Akademije koji sudjeluju u izvođenju nastave i drugi zaposlenici IPI Akademije.

Zaposlenik koji želi ostvariti podršku iz stava 1 ovog člana predaje zahtjev direktoru IPI Akademije u kome navodi organizatora stručnog i naučnog skupa, mjesto i vrijeme održavanja, razloge za sudjelovanje, iznos kotizacije i ostale troškove do predviđenog iznosa od 800KM.

Direktor IPI Akademije na osnovu podnesenog zahtjeva donosi odgovarajuće rješenje.

Predhodni stavovi ovog člana odnose se i na objavljivanje radova u stručnim i naučnim publikacijama.

Član 20.

Odsustvo sa rada uz naknadu odnosno bez naknade plate u trajanju do 30 dana zaposleniku odobrava direktor IPI Akademije, a odsustvo sa rada u trajanju preko 30 dana odobrava Upravni odbor IPI Akademije na prijedlog Senata.

Član 21.

O zahtjevu zaposlenika odlučuje se samo uz ispunjenje uslova iz člana 17. ovog Pravilnika.

**VII - FINANSIRANJE USAVRŠAVANJA**

Član 22.

Finaniranje odsustvovanja sa rada uz naknadu plate će se vršiti iz sredstava IPI Akademije predviđenih za plate i naknade zaposlenika.

Upravni odbor na zahtjev zaposlenika može odobriti i dodatna sredstva za finansiranje usavršavanja (stipendija za magistarski ili doktorski studij, troškovi odlaska na konferencije, troškovi objavljivanja radova i sl.). Uz zahtjev za dodatno finansiranje, zaposlenik prilaže mišljenje Senata o opravdanosti finansiranja.

Član 23.

Zaposlenik kojem se odobre sredstva za sufinansiranje usavršavanja po bilo kom osnovu, kao i zaposlenik kojem je odobreno plaćeno odsustvo sa rada, dužan je ostati na radu na IPI Akademiji izborni period u zvanju za koje bude ispunjavao uslove prema Zakonu o visokom obrazovanju.

Predavač visoke škole kome su odobrena sredstva za sufinansiranje usavršavanja ili plaćeno odsustvo sa rada dužan je ostati na radu na IPI Akademiji najmanje 4 godine nakon odobravanja sredstava. U slučaju da zaposlenik otkaže ugovor o radu prije isteka rokova iz ovog člana, dužan je vratitit IPI Akademiji sva sredstva utrošena za usavršavanje u roku od 6 mjeseci.

Sa zaposlenikom će se zaključiti poseban ugovor kojim će se regulisati međusobna prava i obaveze utvrđene ovim aktom.

**VIII - PRELAZNE I ZAVRŠNE ODREDBE**

Član 24.

Za tumačenje odredaba ovog zakona nadležan je Upravni odbor IPI Akademije.

Član 25.

Ovaj Pravilnik stupa na snagu danom donošenja.

Tuzla, 24.01.2024. godine